JY LEES NOU Ou goeters
Is die mens ’n versamelvoël? Is versamelvoëls net so onwennig om van ou goed afskeid te neem soos ek?
Jare gelede het ek ’n sporthemp (nogal met ’n skeepstuurwiel op) present gekry - ’n hemp met sulke rooi, blou en wit blokke. Die stuurwiel-wapen hang nou aan drade (ek wil ook nie hê dit moet reggemaak word nie). Die blokke trek los van mekaar, die skifplekke is stadig besig om gate te word - maar ek slaap nog elke somer in my hempie. Party oggende gaan ek sommer met my slaaphemp (wat eens ’n ghrênd hemp was) na die Mall toe. (En niemand kyk of lewer kommentaar nie.)
Soos ek soms hartseer is oor ander dinge wat weggeraak het, of wat ek weggegooi het. Wat het byvoorbeeld geword van die afdruk van Hoop wat op haar harp speel teen die agtergrond van ’n stormsee - die Hoop wat in my ma-hulle se slaapkamer gehang het? Wat het geword van my pa se Berlynse dagboekie? Hoekom het ek my Boekie vir Piet (klein opstelle oor wyle Piet Cillié) aan iemand geleen - ’n spesiaal gedrukte eksemplaar nommer 8?